Val Ciavenna

La Val Ciavenna (Valchiavenna in Italian) l'è ona vall de la Lombardia del nord, situada in de la Provincia de Sondri e traversada del Lir e de la Mera. La val la ciappa el nomm de quell che l'è 'l sò centro pussee important, var a dì Ciavenna. 
Geografia
La forma de la Val Ciavenna la someja on poo a ona Y:
El tronch principal l'è quell de la Val Ciavenna vera e proppia: la nass arent al Trivi de Fuentes, cioè on zicch pussee sora de Coligh.
El tronch occidental l'è quell de la Val di Giust (ciamada anca Val San Giacom o Val Spluga), che la porta al pass del Spluga, al confin cont i Grison. L'è traversada del Lir.
El tronch oriental l'è conossuu anca 'me Val Bregaja o Val Mera: el mena fina al Pass de Maloeuggia e ai Grison.

La Val Ciavenna la confina a nord e a ovest cont i Grison, a est con la Valtellina, a sud cont i provincc de Comm e de Lecch. L'è parallela a la Val Mesolcina in Svizzera.

La bassa Val Ciavenna la part cont el pian de Ciavenna, ona zona in pianura che on temp l'era occupada del Lagh de Comm fina a Samolach; al dì d'incoeu el resta domà el Lagh de Mezzoeula, formaa de l'ultima part de la Mera.
I montagn
La Val Ciavenna la se troeuva in mezz al confin tra i Alp Lepontinn e i Alp Retigh: in quell moeud chì, la se troeuva anca in mezz a la division convenzional de la cadena alpina, cioè tra i Alp Occidentai e quei Orientai. In de la Val Bregaja el se troeuva ona val minor anmò, la Val de Lei. In de la bassa Valciavenna inveci se troeuven vall compagn de la Val Codera (del nomm del riaa omonim) e de la Val di Ratt.

I montagn pussee important a hinn tutt oltra i 3000 meter, e tra quei chì a troeuvom:
Val di Giust:
Pizz Stella (3163 m)
Pizz Tambò (3279)
Pizz Ferree (3103 m)
Pizz Suretta (3027 m)
Pizz Quader (3015 m)
Val Bregaja:
Pizz Gallegiane (3107 m)
Bassa vall:
Pizz Ligonsc (3032)
Pizz de Prada (2727 m)
Pizz Badil (3308 m)

I comun de la Vall
Bassa vall: Novaa, Samolach, Gordona, Menaroeula, Prada, Mes, Ciavenna e Verceia.
Val Bregaja: Piur, Villa de Ciavenna.
Val di Giust: San Giacom, Campdolcin, Madesim.

Storia
Per la soa posizion strategiga per i pass alpin che portaven in Rezia ("Ciavenna" el ven de clavis, perchè l'era la ciav per i passagg oltra i Alp vers la Germania) la Val Ciavenna l'è stada combattuda de tanti nazion; a partì del Renassiment l'ha faa part di Grison, fina a quand che l'è rivaa el Napoleon. De quell moment chì l'è andada dree a tutt i vicend de la Lombardia.

Duranta la Segonda Guerra Mondial, hinn passaa per la Val Ciavenna on fracch de personn che voreven scappà in Svizzera.

La lengua
Al dì d'incoeu la lengua pussee diffonduda l'è l'Italian. La lengua autoctona però l'è 'l Lombard, che 'l pò vess spartii tra el dialett de Ciavenna (cioè la koiné de la vall, cont influenz comasch e donca anca milanes) e i dialett di val laterai. El dialett de la Val Bregaja l'è on dialett consideraa de transizion col Romancc, o almanch cont ona motta de pont in comun; el dialett de la Val di Giust el ven ciamaa brì, per el tip de negazion doperaa in quei sitt lì, in opposizion al dialett minga parlaa a CiavennaIL DIALETTO DELLA VAL SAN GIACOMO (VALLE SPLUGA).

Religion
Anca se l'è stada dominada per on bell poo de temp di Grison protestant, al dì d'incoeu la Val Ciavenna l'è cattoliga, sotta la diocesi de Comm.
Vos correlaa
Provincia de Sondri
Mera
Lir (Val Ciavenna)
Val di Giust
Val Bregaja
Ciavenna
Canton Grison
Pass del Spluga
Pass Maloeuggia

Not

Categoria:Val Ciavenna